Trek hardloopskoene aan en help hospies om ander te help | Netwerk24
Trek hardloopskoene aan en help hospies om ander te help
Deur André Gobey 15 Mei 2019 05:30
Die Run & Walk for Life-atletiekklub en die Grove-winkelsentrum span op 18 Mei saam om die Quatro-wedloop vir hoop aan te bied.
Sowat 4 000 atlete sal aan die wedloop deelneem om te help om geld in te samel vir die Sungardens-hospies.
Volgens Paul Kirby, bemarkingsbestuurder van die Sungardens-hospies, is sowat R50 000 verlede jaar ingesamel. Volgens hom is inisiatiewe soos hierdie noodsaaklik om die hospies in staat te stel om met hul ondersteuningsdienste voort te gaan.
Die wedloop word vanjaar vir die 10de jaar aangebied. Afstande wissel van 5 km vir beginners tot 'n 10 km-wedloop vir die ernstiger drawwers en 'n halfmarathon vir die hardebaarde.
Daar is 'n wye verskeidenheid pryse vir kategoriewenners, vanaf junior (jonger as 19 jaar) tot 80-jariges, en baie geborgde gelukkige trekkings. Die roete neem deelnemers deur die strate van Equestria en sluit 'n paar geleidelike bultjies in wat fiksheidsvlakke op die proef behoort te stel.
Dit sal raadsaam wees om genoeg petrol in die tenk te hou, want die laaste 2 km is meestal opdraand.
Die wedloop begin om 07:00 by die Grove-winkelsentrum. Bel Daan du Toit by 082 572 4169 of Paul Kirby 082 200 4219 vir meer inligting.